Oficiālais Vēstnesis L 236 , 23/09/2003 Lpp. 0859 - 0861



3. KONKURENCES POLITIKA 1. Eiropas Kopienas dibināšanas līgums, VI sadaļas 1. nodaļa — Konkurences noteikumi. Neskarot EK līguma 87. un 88. pantu, Malta var līdz 2008. gada 31. decembrim saglabāt jau piešķirto atbalstu, kas atbilstīgi budžeta shēmām piešķirts, pamatojoties uz 4. un 6. noteikumu, kuri izdoti atbilstīgi Uzņēmējdarbības veicināšanas aktam, ar nosacījumu, ka tiek ievēroti šādi noteikumi: - viena uzņēmuma gada laikā saņemtais atbalsta apjoms nepārsniedz MTL 7200 uz vienu darbinieku, vai - rēķinot pēc peļņas, par kuru iespējams saņemt atbalstu — gada laikā saņemtā atbalsta apjoms nepārsniedz MTL 25000 uz vienu darbinieku, ja spēkā esošā samazinātā nodokļa likme ir 5 % (atbilstīgi 4. vai 6. noteikumiem), vai arī MTL 28000 uz vienu darbinieku, ja nodokļa samazinātā likme ir 10 % vai 15 % (atbilstīgi 4. vai 6. noteikumiem). 2. Eiropas Kopienas dibināšanas līgums, VI sadaļas 1. nodaļa — Konkurences noteikumi. a) Neskarot EK līguma 87. un 88. pantu, Malta var — ievērojot turpmāk izklāstītos nosacījumus — piemērot atbrīvojumus no uzņēmumu ienākuma nodokļa, kuri līdz 2000. gada 30. novembrim piešķirti atbilstīgi Rūpniecības attīstības aktam un Maltas Brīvostas aktam: i) līdz 2011. gada 31. decembrim (ieskaitot) — mazajiem un vidējiem uzņēmumiem, ko nosaka atbilstīgi šādu uzņēmumu Kopienas definīcijai [1] un Kopienas praksei. Apvienošanās, iegādes vai cita līdzīga darījuma gadījumā, ja tas attiecas uz saņēmēju, kam atbilstīgi iepriekšminētajiem tiesību aktiem piešķirts atbrīvojums no nodokļa, pārtrauc piemērot atbrīvojumu no uzņēmumu ienākuma nodokļa. ii) citiem uzņēmumiem, ar nosacījumu, ka attiecībā uz atbalsta apjomu, ko piešķir atbilstīgi iepriekšminētajiem tiesību aktiem, tiek ievēroti šādi ierobežojumi: aa) valsts atbalstam reģionāliem ieguldījumiem: - ja uzņēmums tiesības uz atbrīvojumu no nodokļa ieguvis pirms 2000. gada 1. janvāra, atbalsta apjoms nepārsniedz 75 % no kompensējamām ieguldījumu izmaksām. Ja uzņēmums tiesības uz atbrīvojumu no nodokļa ieguvis 2000. gadā, atbalsta kopapjoms nepārsniedz 50 % no kompensējamām ieguldījumu izmaksām; - laikposms tāda atbalsta aprēķināšanai, uz kuru attiecas iepriekšminētie 75 % un 50 % maksimālie apjomi, sākas 2001. gada 1. janvārī; aprēķinos neiekļauj jebkādu atbalstu, kas pieprasīts un saņemts, pamatojoties uz peļņu, kas gūta pirms minētās dienas; - ja pievienošanās dienā uzņēmums jau ir pārsniedzis noteiktos maksimālos apjomus, atbalstu neprasa atmaksāt; - aprēķinot atbalsta kopapjomu, ņem vērā visu tādu atbalstu, kas saņēmējam piešķirts saistībā ar kompensējamām izmaksām, tostarp atbalstu, kas piešķirts atbilstīgi citām shēmām, neatkarīgi no tā, vai atbalsts piešķirts no vietējiem, reģionāliem, valsts vai Kopienas finanšu resursiem; - kompensējamās izmaksas nosaka atbilstīgi Pamatnostādnēm par valstu reģionālo atbalstu [2]; - kompensējamās izmaksas, ko var ņemt vērā, ir tādas izmaksas, kas radušās laikposmā no 1995. gada 1. janvāra līdz 2006. gada 31. decembrim atbilstīgi ieguldījumu programmai, ko saņēmējs oficiāli apstiprinājis vēlākais 2002. gada 31. decembrī un paziņojis Maltas Republikas Ekonomikas pakalpojumu ministrijai līdz 2003. gada 31. martam. bb) valsts atbalstam mācībām, pētniecībai un attīstībai, kā arī vides aizsardzībai: - atbalsts nepārsniedz attiecīgajiem atbalstam mērķiem noteiktos maksimālos intensitātes apjomus; - laikposms tāda atbalsta aprēķināšanai, kurš iekļaujams noteiktajos maksimālajos apjomos, sākas 2001. gada 1. janvārī; aprēķinos neiekļauj jebkādu atbalstu, kas pieprasīts un saņemts, pamatojoties uz peļņu, kas gūta pirms minētās dienas; - aprēķinot atbalsta kopapjomu, ņem vērā visu atbalstu, kas saņēmējam piešķirts saistībā ar kompensējamām izmaksām, tostarp atbalstu, kas piešķirts atbilstīgi citām shēmām, neatkarīgi no tā, vai atbalsts piešķirts no vietējiem, reģionāliem, valsts vai Kopienas finansēšanas avotiem; - kompensējamās izmaksas nosaka saskaņā ar Kopienas noteikumiem, kas attiecas uz konkrēto atbalsta mērķi; - ja pievienošanās dienā uzņēmums jau ir pārsniedzis noteiktos maksimālos apjomus, atbalstu neprasa atmaksāt; - kompensējamās izmaksas, ko var ņemt vērā, ir tādas izmaksas, kas radušās laikposmā no 1995. gada 1. janvāra līdz 2006. gada 31. decembrim atbilstīgi ieguldījumu programmai, ko saņēmējs oficiāli apstiprinājis vēlākais 2002. gada 31. decembrī un paziņojis Maltas Republikas Ekonomikas pakalpojumu ministrijai līdz 2003. gada 31. martam. b) Jebkādu atbalstu, kas piešķirts atbilstīgi iepriekšminētajām divām shēmām un kas līdz pievienošanās dienai nav pielāgots iepriekš a) punktā izklāstītajiem nosacījumiem, uzskata par jaunu atbalstu, kā noteikts pastāvošajā atbalsta sistēmā, kura paredzēta šā Akta IV pielikuma 3. iedaļā "Konkurences politika". c) Malta iesniedz Komisijai: - divus mēnešus pēc pievienošanās dienas — informāciju par iepriekš a) punktā izklāstīto nosacījumu izpildi; - līdz 2007. gada septembra beigām — informāciju par kompensējamām izmaksām, kas saņēmējiem faktiski radušās atbilstīgi iepriekšminētajiem tiesību aktiem, kā arī par atbalsta kopapjomiem, ko saņēmēji jau saņēmuši. 3. Eiropas Kopienas dibināšanas līgums, VI sadaļas 1. nodaļa — Konkurences noteikumi. a) Neskarot EK līguma 87. un 88. pantu, un atbilstīgi turpmāk izklāstītajiem nosacījumiem, Malta var restrukturizācijas laikposmā no 2002. gada līdz 2008. gada beigām piešķirt Malta Drydocks un Malta Shipbuilding Company Limited vai kādam no šo uzņēmumu tiesību un saistību pārņēmējiem (še turpmāk "kuģu būvētavām") turpmāk norādīto restrukturizācijas atbalstu, kura kopapjoms nepārsniedz MTL 419491000 un ko sadala šādi: - parādsaistību norakstīšana — līdz MTL 300000000; - ieguldījumu atbalsts — līdz MTL 9983000 atbilstīgi kapitālieguldījumu plānam, kas iekļauts restrukturizācijas plānā; - mācību stipendijas — līdz MTL 4530000; - restrukturizācijas sociālo izmaksu kompensācija — līdz MTL 32024000; - finanšu izmaksu atbalsts — līdz MTL 17312000; - cits atbalsts saistībā ar mācību stipendiju un kapitālieguldījumu subsīdiju finanšu izmaksām — līdz MTL 3838000; - apgrozāmā kapitāla subsīdijas — līdz MTL 51804000. Šis plāna darbības atbalsta elements laika gaitā samazinās tā, ka restrukturizācijas plāna pēdējos četros gados tiek izmaksāti ne vairāk kā 25 % no faktiski izmaksātā apjoma. Katrā pozīcijā atbalsts nepārsniedz izmaksas, kuru segšanai tas ir paredzēts, un tas atbilst minimālajam apjomam, kas vajadzīgs, lai sasniegtu restrukturizācijas plāna mērķus. b) Kuģu būvētavu restrukturizāciju Malta īsteno, pamatojoties uz restrukturizācijas plānu, kura mērķis ir vēlākais restrukturizācijas laikposma beigās nodrošināt uzņēmuma pilnīgu dzīvotspēju un kurš atbilst šādiem nosacījumiem: i) atbalstu piešķir tikai vienreiz. Pēc 2008. gada 31. decembra uzņēmumiem, kam pieder kuģu būvētavas, nekādu turpmāku atbalstu vairs nepiešķir; ii) cilvēkstundu skaitam, kas tiek nodrošināts kuģu būvētavu produktīvajam darbaspēkam, kas nodarbināts kuģu būvēšanā, kuģu remontā un kuģu pārbūvē — 1410 personām (pēc restrukturizācijas), ir jābūt 2,4 miljoniem cilvēkstundu gadā; iii) katrā no 10 gadiem pēc restrukturizācijas laikposma sākuma cilvēkstundu skaits, kas faktiski tiek izmantots kuģu remontam un kuģu pārbūvei, nedrīkst pārsniegt 2035000 cilvēkstundas; iv) kuģu būvē, kā tā definēta Regulā (EK) Nr. 1540/98, ar ko paredz jaunus noteikumus par atbalstu kuģu būvei [3], gada ražošanas apjoms nedrīkst pārsniegt 10000 cgt. Kuģu būvētavas var no pārskata peļņas atskaitīt turpmāk norādīto darbību izmaksas, ko var norādīt kā piesaistītas darbības: sastatņu montāža, iekšējie transporta pakalpojumi, apgādes pakalpojumi, apsardzes pakalpojumi, iekārtu un modeļu būve, kuģu tīrīšanas pakalpojumi, izolēšana un laminēšana, tilpņu un balasta sistēmas, ugunsdzēsības un smidzināšanas sistēmas, kabeļu pārvadi (ja nav elektroinstalācijas daļa), elektroinstalācija (tā kā ar to saistīto materiālu izmaksu īpatsvars parasti ir augsts, attiecībā uz šīm darbībām ņem vērā tikai 40 % no dokumentētajām izmaksām), takelāžas darbi, atslēdznieka darbi, mehāniskā apstrāde, santehnikas darbi (neskaitot sanitārās telpas) un apkure; Attiecīgā kuģu būves līguma kompensējamo bruto tonnāžu var samazināt par procentuālo daļu, kas paredzēta iepriekš minētajām piesaistītajām darbībām. v) Malta Drydocks 1. doku vismaz desmit gadus pēc restrukturizācijas laikposma sākuma neizmanto kuģu būvei, kuģu pārbūvei un kuģu remontam. Ja slēgto doku atsāk izmantot citām darbībām, tām ir jābūt nesaistītām ar uzņēmumiem, kam attiecīgajā laikā pieder kuģu būvētava, un šīs darbības nedrīkst būt saistītas ar kuģu būvi, kuģu remontu vai kuģu pārbūvi; vi) saistībā ar vajadzību samazināt kuģu būvētavu darba spēku, Malta nodrošina, ka tiek saglabāti nepieciešamie svarīgie darbinieki, kuriem ir būtisks prasmju līmenis; vii) mācību programmām, kas saistītas ar restrukturizācijas plānu, jābūt saderīgām ar vispārpiemērojamiem Kopienas noteikumiem; viii) jebkāds atbalsts, kas piešķirts, pārkāpjot iepriekš izklāstītos nosacījumus, ir jāatmaksā. c) Ja tādu ārkārtas apstākļu dēļ, kurus nebija iespējams paredzēt restrukturizācijas plāna izstrādes laikā, nav iespējams nodrošināt kuģu būvētavu dzīvotspēju, Komisija var pārskatīt iepriekš b) punktā izklāstītos nosacījumus, ievērojot EK līguma 88. panta 1. punktā paredzēto procedūru. Pirms procedūras sākšanas Komisija pilnībā ņem vērā dalībvalstu viedokļus par to, vai pastāv ārkārtas apstākļi. Šos viedokļus izsaka, pamatojoties uz Komisijas ieteikumu un pieejamo attiecīgo informāciju un ņemot vērā pastāvošos apstākļus. Iepriekš a) punktā paredzēto atbalsta kopapjomu nekādā gadījumā nepārsniedz. d) Restrukturizācijas laikposmā Malta piedalās Komisijas noteiktajos pārraudzības pasākumos, tostarp neatkarīgu ekspertu inspekcijās uz vietas. Malta iesniedz Komisijai gada ziņojumus par plāna izpildi. Ziņojumos iekļauj visu attiecīgo informāciju, lai ļautu Komisijai izvērtēt stāvokli saistībā ar restrukturizācijas programmas īstenošanu, tostarp informāciju par tendencēm, kādas vērojamas kuģu būvētavu pakalpojumu maksas noteikšanā jauniem kuģu remonta un kuģu būves līgumiem, ko slēdz kuģu būvētavas. Kuģu būvētavas ziņojumā par gada ražošanas apjomu jānorāda kompensējamo piesaistīto darbību kompensējamā bruto tonnāža atbilstīgi faktiskajam laikposmam, kurā trešās personas veica šīs darbības; šos datus ņem vērā, aprēķinot kuģu būves līguma kompensējamo bruto tonnāžu. Attiecībā uz kuģiem, kuru būvei vajadzīgi vairāk nekā divi gadi, kompensējamās bruto tonnāžas skaitli gada beigās fiksē, lai nepieļautu korekcijas ar atpakaļejošu spēku. Kuģu būvētavai ir jāspēj iesniegt pārbaudei visus līgumus par b) punkta iv) apakšpunktā uzskaitīto pakalpojumu piesaistīšanu. Šos ziņojumus Malta iesniedz divos mēnešos pēc katra gada beigām, pirmo ziņojumu iesniedzot 2003. gada martā. Pēdējo ziņojumu iesniedz līdz 2009. gada marta beigām, ja vien starp Komisiju un Maltu nav panākta cita vienošanās. [1] Komisijas Ieteikums 96/280/EK ( 1996. gada 3. aprīlis) par mazo un vidējo uzņēmumu definīciju (OV L 107, 30.4.1996., 4. lpp.). [2] OV C 74, 10.3.1998., 9. lpp. [3] OV L 202, 18.7.1998., 1. lpp. --------------------------------------------------